Forslag til RÅDETS FORORDNING om ændring af forordning (EF) nr. 1683/95 om ensartet udformning af visa

(forelagt af Kommissionen)

BEGRUNDELSE

Med Amsterdam-traktaten, der tog sigte på gradvis at skabe et område med frihed, sikkerhed og retfærdighed, blev der taget et vigtigt skridt på vejen mod europæisk integration. Denne traktat, der byggede videre på Maastricht-traktaten, tillagde ligeledes Det Europæiske Fællesskab nye beføjelser til at vedtage forslag angående indvandringspolitiske foranstaltninger, bl.a. med hensyn til indrejse- og opholdsbetingelser for tredjelandsstatsborgere. I konklusionerne fra Det Europæiske Råds særlige møde i Tammerfors om skabelse af dette område med frihed, sikkerhed og retfærdighed i Den Europæiske Union understregede man vigtigheden af de foranstaltninger, der skal sikre en retfærdig behandling af tredjelandsstatsborgere , der lovligt opholder sig på en medlemsstats område. Desuden fremhævede man nødvendigheden af en mere effektiv styring af indvandringsstrømmen og vigtigheden af en effektiv kontrol ved de ydre grænser som et nødvendigt supplement til denne politik.

Som en opfølgning af Wien-handlingsplanen for gennemførelsen af Amsterdam-traktaten og retningslinjerne fra Tammerfors fremlægger Kommissionen nu inden for de nye institutionelle rammer en række forslag, der tager sigte på at skabe øget sikkerhed omkring rejse- og opholdsdokumenter.

Vedtagelsen af forordning (EF) nr. 1683/95 af 29. maj 1995 om ensartet udformning af visa var et skridt på vejen mod en fuldstændig harmonisering af visumpolitikken.

Artikel 2 i denne forordning (der blev vedtaget på grundlag af den tidligere artikel 100 C, stk. 3, i EF-traktaten) fastsætter, at "yderligere tekniske specifikationer, der skal sikre mod efterligning og forfalskning af visa, indføres efter proceduren i artikel 6". Kommissionen har allerede gjort brug af denne beføjelse til at vedtage to afgørelser om supplerende tekniske specifikationer for den ensartede udformning af visa henholdsvis den 7. februar 1996 [1] og den 27. december 2000 [2].

[1] Afgørelse 2/96, ikke offentliggjort.

[2] Afgørelse KOM(2000) 4332, ikke offentliggjort.

Med Amsterdam-traktatens ikrafttrædelse og indarbejdelsen af Schengen-reglerne i traktaten finder Kommissionen det af sikkerhedshensyn nødvendigt at få vedtaget yderligere foranstaltninger, bl.a. fælles regler for de tekniske metoder og standarder, der skal anvendes ved udfyldelsen af det ensartet udformede visum.

Det harmoniserede system for sikkerhedsstandarder vil give yderligere sikkerhed mod efterligning og forfalskning og gøre det muligt hurtigt at vedtage nye sikkerhedsstandarder, hvis der er behov for det. Ved at forebygge forfalskning af rejse- og opholdsdokumenter ønsker Kommissionen yderligere at øge det høje sikkerhedsniveau, der er sat som mål både i traktaten og af Det Europæiske Råd i Tammerfors.

Efter terrorangrebene i USA understregede både Rådet (RIA) den 20. september 2001 og Det Europæiske Råd den 21. september 2001 nødvendigheden af, at Den Europæiske Union gør en øjeblikkelig indsats.

Medlemsstaterne mener, at de eksisterende sikkerhedsstandarder skal forbedres yderligere, og at der bør udvikles en strategi, hvor moderne teknologi anvendes til at bekæmpe ikke blot dokumentsvig, men også svigagtig brug af dokumenter, idet der etableres en mere pålidelig forbindelse mellem indehaveren og visummets udformning.

Med dette forslag ønsker Kommissionen at træffe konkrete foranstaltninger, idet den foreslår at give udvalget for en ensartet udformning af visa beføjelser til at vedtage tekniske foranstaltninger vedrørende:

- integreringen af et fotografi, der er fremstillet i overensstemmelse med høje sikkerhedsstandarder, for at etablere en mere pålidelig forbindelse mellem indehaveren og visummets udformning

- muligheden for at ændre farverne i den ensartede udformning af visa, hvis der opstår et presserende behov for at modvirke falsknerier.

Dette er kun det første konkrete skridt hen imod integration af yderligere sikkerhedsforanstaltninger, som skal udvikles med anvendelse af ny teknologi. Til det formål vil Kommissionen i samarbejde med udvalget nøje følge med i den fremtidige udvikling og overveje eventuelle forslag til ændringer i lovgivningen, som måtte være nødvendige.

Integreringen af et fotografi vil også muliggøre lagring i et kommende visainformationssystem, hvor der vil være søgemuligheder.

Beføjelserne til at gennemføre forslaget på det tekniske plan tillægges Kommissionen med bistand af det udvalg, der blev nedsat ved artikel 6 i forordning 1683/95 om ensartet udformning af visa, efter proceduren i artikel 5 i afgørelse 1999/468/EF [3] og i overensstemmelse med denne afgørelses artikel 7. Det er denne procedure, der skal anvendes ved fastlæggelsen af de tekniske specifikationer, der skal opstilles for at sikre, at dokumenterne opfylder de krævede sikkerhedsstandarder. Denne mekanisme vil også sikre en kontinuerlig kontrol fra de tekniske eksperters side og tilpasning til nye situationer, hvis det bliver nødvendigt.

[3] EFT L 184 af 17.7.1999, s. 23.

Dette forslag ændrer Kommissionens forslag om ændring af forordning 1683/95 om ensartet udformning af visa af 23.3.2001 2001/0080 (CNS) og indeholder en konsolideret udgave af alle de ændringer, der skal foretages. Det tager også hensyn til de ønsker, som medlemsstaterne gav udtryk for under forhandlingerne i Rådet.

Bemærkninger til artiklerne

Artikel 1

Denne artikel indeholder de ændringer, der skal foretages i forordning (EF) 1683/95; ved denne artikel tillægges det udvalg, der blev nedsat ved artikel 6 i forordningen om ensartet udformning af visa efter forskriftsproceduren i artikel 5 i afgørelse 1999/468/EF og efter reglerne i denne afgørelses artikel 7, gennemførelsesbeføjelserne vedrørende forordningen.

Udvalget skal både fastlægge de fornødne tekniske specifikationer og de tekniske metoder og standarder, der skal anvendes ved udfyldelsen af blanketter af hensyn til sikkerheden omkring den ensartede udformning.

Et nyt stk. 2 vil gøre det muligt for udvalget at ændre farverne i den ensartede udformning, når der foreligger hastende omstændigheder.

Der indsættes et nyt punkt i bilaget, ifølge hvilket der i venstre side af mærkatet indsættes et fotografi, som er fremstillet i overensstemmelse med høje sikkerhedsstandarder. Der skal tages hensyn til bestemmelserne i ICAO-dokumentet om maskinlæsbare visa.

Der indsættes et nyt stykke i artikel 8 for at give medlemsstaterne en rimelig frist til at gennemføre sikkerhedsforanstaltningerne, da det af budgetmæssige og tekniske grunde ville være umuligt at gennemføre integreringen af fotografiet samtidig i alle konsulater.

Artikel 2

Der er tale om de sædvanlige afsluttende bestemmelser.

2001/aaaa (CNS)

Forslag til RÅDETS FORORDNING om ændring af forordning (EF) nr. 1683/95 om ensartet udformning af visa

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 62, stk. 2, litra b), nr. iii),

under henvisning til forslag fra Kommissionen [4],

[4] EFT C ...

under henvisning til udtalelse fra Europa-Parlamentet [5], og

[5] EFT C ...

ud fra følgende betragtninger:

(1) Rådets forordning (EF) nr. 1683/95 [6] indførte en ensartet udformning af visa.

[6] EFT L 164 af 14.7.1995, s. 1.

(2) Det er nødvendigt at indføre bestemmelser om fastsættelse af fælles standarder for gennemførelsen af den ensartede udformning, særlig fælles regler om de tekniske metoder og standarder, der skal anvendes ved udfyldelsen af blanketten.

(3) Integreringen af et fotografi, der er fremstillet i overensstemmelse med høje sikkerhedsstandarder, er et første skridt hen imod anvendelsen af elementer, der etablerer en mere pålidelig forbindelse mellem indehaveren og visummets udformning, hvilket er et vigtigt bidrag til at sikre, at den ensartede udformning af visa beskyttes mod selv svigagtig brug. Der vil blive taget hensyn til de specifikationer, der er fastsat i ICAO-dokumentet om maskinlæsbare visa.

(4) Fælles standarder for gennemførelsen af den ensartede udformning af visa er afgørende for, at man kan sikre et højt teknisk niveau og lette afsløringen af efterligninger eller forfalskninger af visummærkater.

(5) Beføjelserne til at vedtage disse fælles standarder bør tillægges det udvalg, der er nedsat ved artikel 6 i forordning (EF) nr. 1683/95, som bør tilpasses for at tage hensyn til Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [7].

[7] EFT L 184 af 17.7.1999, s. 23.

(6) Forordning (EF) nr. 1683/95 bør derfor ændres i overensstemmelse hermed.

(7) De foranstaltninger, der er omhandlet i denne foranstaltninger med henblik på at gøre den ensartede udformning af visa mere sikker, påvirker ikke reglerne for anerkendelse af rejsedokumenters gyldighed.

(8) Denne forordning berører ikke medlemsstaternes kompetence med hensyn til anerkendelse af stater og territoriale enheder samt pas og rejse- og identitetsdokumenter udstedt af deres myndigheder.

(9) I relation til gennemførelsen af associeringsaftalen med Norge og Island udgør denne forordning en udbygning af Schengen-reglerne som omhandlet i protokollen om integration af Schengen-reglerne i Den Europæiske Union -

UDSTEDT FØLGENDE FORORDNING:

Artikel 1

I forordning (EF) nr. 1683/95 foretages følgende ændringer:

(1) Artikel 2 affattes således:

"Artikel 2

1. Supplerende tekniske specifikationer for den ensartede udformning af visa i relation til nedenstående skal indføres i overensstemmelse med den procedure, der er nævnt i artikel 6, stk. 2:

(a) yderligere elementer og sikkerhedskrav, herunder forbedrede standarder til bekæmpelse af efterligning og forfalskning

(b) tekniske metoder og standarder, der skal anvendes ved udfyldelsen af det ensartet udformede visum.

2. Papirets farver kan ændres efter proceduren i artikel 6, stk. 2."

(2) Artikel 6 affattes således:

"Artikel 6

(1) Kommissionen bistås af et udvalg, der består af repræsentanter for medlemsstaterne og har Kommissionens repræsentant som formand.

(2) Når der henvises til bestemmelserne i denne artikel, finder forskriftsproceduren i artikel 5 i afgørelse 1999/468/EF anvendelse, jf. denne afgørelses artikel 7.

(3) Den i artikel 5, stk. 6, omhandlede frist er på to måneder."

(3) I artikel 8 indsættes følgende stykke:

"Integreringen af det fotografi, der er nævnt i punkt (2a) i bilaget, gennemføres senest fem år efter vedtagelsen af de foranstaltninger, der er nævnt i artikel 2."

(4) I bilaget indsættes følgende punkt:

"2a. I venstre side af mærkatet er der et integreret fotografi, der er fremstillet i overensstemmelse med høje sikkerhedsstandarder."

Artikel 2

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand